Predkladacia správa

	S cieľom zabezpečenia účinnejšej a systematickej starostlivosti o územie Pieninského národného parku a jeho ochranného pásma bol v roku 1998 vypracovaný Program starostlivosti o Pieninský národný park do roku 2008, ktorý bol schválený  uznesením vlády SR č. 458 zo dňa 7.7.1998. Predstavuje základný dokument ochrany prírody a krajiny, ktorým sa riadi Správa Pieninského národného parku a od ktorého sa každoročne odvodzujú aj jej plány hlavných úloh. Program starostlivosti určil strategické ciele starostlivosti o územie národného parku, vrátane jeho ochranného pásma diferencovane podľa jednotlivých zložiek životného prostredia. Tento dokument si kládol za cieľ optimalizovať využívanie národného parku vo vzťahu k jednotlivým socio-ekonomickým aktivitám. V nadväznosti na jednotlivé ekologicko-funkčné priestory obsahuje zásady a regulatívy využívania územia vo vzťahu k jednotlivým odvetviam ľudskej činnosti.

Na základe uznesenia vlády SR č. 458 zo dňa 7.7.1998, B.2. sa na rokovanie vlády SR predkladá materiál Kontrolná správa o plnení Programu starostlivosti o Pieninský národný park do roku 2008 za obdobie 1999 – 2002, ktorý hodnotí stav plnenia jednotlivých opatrení v tomto období navrhnutých v programe starostlivosti. Celkovo pri 3 splnených úlohách, v štádiu rozpracovania sa nachádza 49 úloh so stálym, či priebežných termínom plnenia. Z dôvodu nedostatku financií zostáva 16 nesplnených, resp. v súčasnosti nerealizovaných úloh, ktorých termíny sa budú presúvať do ďalšieho obdobia. Na ich realizáciu je potrebné zabezpečiť viac finančných prostriedkov zo štátneho rozpočtu.

Očakávaný dopad na verejné financie, zamestnanosť, stav životného prostredia je popísaný v doložke finančných, ekonomických, environmentálnych vplyvov a vplyvov na zamestnanosť.